IVP nié deel van nuwe koalisieDie Inkatha Vryheidsparty (IVP) het hom Woensdag gedistansieer van die nuwe Kollektief vir Demokrasie (CD), ŉ koalisie deur opposisiepartye. “Die leierskap van die IVP was geskok om vanoggend by die media te hoor dat die party by ŉ formele koalisie aangesluit het,” het Sibongile Nkomo, IVP-LP en sekretaris-generaal van die party, in ŉ verklaring gesê. “Die IVP se nasionale raad was in die verlede al betrokke by omvattende besprekings oor multi-party samewerking, die toekoms van soortgelyke samewerkingsooreenkomste in Suid-Afrika en die IVP se rol in sulke forums.” “Lede van die nasionale raad het twee modelle van samewerking oorweeg. Een van dié modelle was dat opposisiepartye in die parlement sal saamwerk, terwyl hulle hul eie identiteit en filosofie behou. Partye sal dan vir die uitslag van die verkiesing wag om te besluit hoe hulle alliansies in verskillende provinsies kan vorm,” het Nkomo gesê. Volgens Nkomo het die lede eenparig ten gunste van dié opsie besluit, om die huidige stelsel van samewerking tussen opposisiepartye te behou. “Verskeie partye het saamgekom om byvoorbeeld die Wet op die Beskerming van Staatsinligting teen te staan en korrupsie te beveg,” het sy bygevoeg. “Dít bly ons posisie.” “Die IVP het nie ŉ nuwe party goedgekeur nie en ons het ook nie ingestem om deel te wees van ŉ formele opposisie-koalisie vir die verkiesing in 2014 nie.” Nkomo het gesê die IVP het in die verlede erge uitdagings beleef wanneer hy by formele koalisies aangesluit het. “Die IVP het byvoorbeeld in 2004 in KwaZulu-Natal aan die verkiesing deelgeneem deur ŉ koalisie met die Demokratiese Alliansie, naamlik die “Koalisie vir verandering”. Meer as 250 000 bedorwe stembriewe is ingedien. “Ondersteuners het vir altwee partye op die stembrief gestem, wat ŉ aanduiding is van die vlak van verwarring wat dit onder kiesers veroorsaak het. Dit was nadelig vir die IVP.” Lees ook: Opposisiepartye vorm koalisie